Egpaar in hul 90’s oorleef saam Covid-19Iris en Neville saam met hospitaalpersoneel die dag toe hulle ontslaan is. (Foto: Facebook/Netcare N1 City-hospitaal) ŉ Bejaarde egpaar wat in dieselfde hospitaal vir Covid-19 behandel is en dit oorleef het, is onlangs ontslaan. Neville Adams (91) is op 16 Augustus opgeneem by die Netcare N1 City-hospitaal in Kaapstad. Hy het egter nie geweet dat sy vrou, Iris Adams (90), ŉ paar dae later ook opgeneem is nie. “Nie een van hulle het eens besef dat hulle net ŉ kamer van mekaar af is nie, en dat albei in ooreenstemming met Netcare-protokol behandel word nie,” sê dr. Zia Els, dokter by die Netcare N1 City-hospitaal. “Mnr. Adams was verbaas en opgewonde om te hoor dat sy vrou ook saam met hom opgeneem is en dat sy net langsaan goed herstel en versorg word.” Die egpaar is op 1 September ontslaan en huis toe gestuur om verder te rus. “Gegewe hulle gevorderde ouderdom en die feit dat albei onderliggende mediese toestande het – Iris het diabetes en hoë bloeddruk, en Neville het nierprobleme – was ons bekommerd toe hulle opgeneem is,” sê Els. “Ek is egter verheug om te kan sê dat hulle albei merkwaardig goed gevaar het en steeds by die huis herstel ná hulle saam ontslaan is.” Iris was veral opgewonde om ontslaan te word. “Ons het nogal ŉ ervaring gehad, maar ons voel nou baie beter,” sê sy. “Die dokters en personeel het ons besonder goed behandel en ons is albei innig dankbaar.” Die egpaar is met ŉ erewag van hospitaalpersoneel en dokters huis toe gestuur, sê Morné Kielblock, waarnemende hoofbestuurder van die Netcare N1-hospitaal. “Onder die wakende oog van ons mediese en verpleegspanne het albei senior burgers die virus oorleef,” sê Kielblock. “Dit was vir ons ŉ groot voorreg om so ŉ dapper paartjie te behandel. Dit het die dokters en personeel se moreel ŉ hupstoot gegee om hulle veilig huis toe te stuur.” Volgens Els is Iris opgeneem met baie soortgelyke simptome as haar man. Albei was aanvanklik van suurstof afhanklik. Neville moes ook die eerste paar dae in die hoësorgeenheid deurbring. “Die span het minder indringende ventilasietegnieke gebruik, waarop hulle albei goed gereageer het,” sê Els. “Die spanne het deur die loop van die pandemie dié tegniek gebruik en uitstekende resultate daarmee behaal.” Hoewel die aantal Covid-19-verwante gevalle by die hospitaal verminder het, moedig Els mense aan om steeds die voorgeskrewe voorsorgmaatreëls te volg. “Ons beveel aan dat pasiënte met kroniese en ander mediese toestande slegs hulle dokters of die hospitaal se noodafdeling besoek indien hulle behandeling benodig. Indien jy ŉ kroniese toestand het, bly in verbinding met jou spesialis sodat jou gesondheid behoorlik bestuur kan word. Dit sal help om toekomstige komplikasies te vermy sodat jou langtermyngesondheid nie belemmer word nie,” sê sy.